CELEX: 32019D2008
Language: hu
Date: 2019-11-28 00:00:00
Title: A Tanács (EU) 2019/2008 határozata (2019. november 28.) a Nemzetközi Tengerészeti Szervezet közgyűlésének 31. ülésén az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozat módosításainak elfogadásával, valamint a szemlézés és hitelesítés harmonizált rendszere (HSSC) szerinti szemlézési iránymutatásokról szóló határozat elfogadásával kapcsolatban az Európai Unió által képviselendő álláspontról

3.12.2019   
               
               
                  HU
               
               
                  Az Európai Unió Hivatalos Lapja
               
               
                  L 312/40
               
            
         A TANÁCS (EU) 2019/2008 HATÁROZATA
         (2019. november 28.)
         a Nemzetközi Tengerészeti Szervezet közgyűlésének 31. ülésén az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozat módosításainak elfogadásával, valamint a szemlézés és hitelesítés harmonizált rendszere (HSSC) szerinti szemlézési iránymutatásokról szóló határozat elfogadásával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben a 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió által a tengeri közlekedési ágazatban tett intézkedéseknek a tengeri környezet védelmét és a tengerészeti biztonság javítását kell szolgálniuk.
                  
               
                     (2)
                  
                  
                     A Nemzetközi Tengerészeti Szervezet (IMO) közgyűlése a 2019. november 25. és december 4. között tartandó 31. ülésén (a továbbiakban: a közgyűlés 31. ülése) módosításokat készül elfogadni az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozathoz (a továbbiakban: az A.658(16) sz. határozat), és határozatot készül elfogadni a szemlézés és hitelesítés harmonizált rendszere (HSSC) szerinti szemlézési iránymutatásokról (a továbbiakban: a szemlézési iránymutatások).
                  
               
                     (3)
                  
                  
                     Helyénvaló meghatározni az Unió által a közgyűlés 31. ülésén képviselendő álláspontot, mivel az A.658(16) sz. határozat módosításai, valamint a szemlézési iránymutatásokról szóló határozat meghatározó módon befolyásolhatják majd az uniós jog, nevezetesen a 2014/90/EU európai parlamenti és tanácsi irányelv (1), az (EU) 2019/1397 bizottsági végrehajtási rendelet (2) és a 391/2009/EK európai parlamenti és tanácsi rendelet (3) tartalmát.
                  
               
                     (4)
                  
                  
                     A Tengerészeti Biztonsági Bizottság (MSC) a 101. ülésén – amelyet 2019. június 5–14. között tartottak Londonban – emlékeztetett arra, hogy előző ülésén, miután megvizsgálta az A.658(16) sz. határozat módosításainak javaslatát tartalmazó MSC 100/19/4. sz. IMO-dokumentumot, egyetértett az említett határozat 4.10. pontjában szereplő „szénív” kifejezés törlésével, és felkérte az IMO titkárságát, hogy készítse el az IMO közgyűlése vonatkozó határozatának tervezetét a Tengerészeti Biztonsági Bizottság 101. ülésén való jóváhagyásra, hogy azt elfogadás céljából a közgyűlés 31. ülése lehessen terjeszteni (MSC 100/20. sz. dokumentum, 19.14. és 19.15. pont). A Tengerészeti Biztonsági Bizottság 101. ülése ezt követően jóváhagyta az A.658(16) sz. határozat módosításairól szóló IMO-közgyűlési határozat tervezetét.
                  
               
                     (5)
                  
                  
                     Az Egyesült Államok és a Hajóosztályozó Társaságok Nemzetközi Szövetsége az A.658(16) sz. határozat 4.10. pontjának módosításaira vonatkozó alternatív javaslatot nyújtott be a közgyűlés 31. ülésére (a továbbiakban: az A 31/10/4 sz. IMO-dokumentum).
                  
               
                     (6)
                  
                  
                     Az IMO-eszközök végrehajtásával foglalkozó albizottság (a továbbiakban: az albizottság) az 5. ülésén emlékeztetett arra, hogy előző ülésén létrehozta a HSSC szerinti szemlézési iránymutatások felülvizsgálatával foglalkozó kapcsolattartó csoportot, valamint az IMO-eszközök végrehajtásáról szóló szabályzat (III Code) szempontjából releváns eszközök keretében teljesítendő kötelezettségek nem teljes listáját, hogy folytassa a szemlézési iránymutatások aktualizálását a 2019. december 31-ig hatályba lépő releváns IMO-eszközök módosításaiból eredő követelmények figyelembevétele érdekében, és hogy a szemlézési iránymutatások módosítástervezetét elfogadás céljából a közgyűlés 31. ülése elé lehessen terjeszteni. A Tengerészeti Biztonsági Bizottság 101. ülése felhatalmazta az albizottságot, hogy az elvégzett munka eredményét közvetlenül a közgyűlés 31. ülése elé terjessze a közgyűlés általi elfogadás céljából. Az albizottság a 6. ülésén arról állapodott meg, hogy a szemlézési iránymutatások módosítástervezetét – annak megvizsgálása és elfogadása céljából – a közgyűlés 31. ülése elé terjeszti.
                  
               
                     (7)
                  
                  
                     Az Unió nem tagja az IMO-nak, valamint a vonatkozó egyezményeknek és szabályzatoknak sem szerződő fele. A Tanácsnak ezért fel kell hatalmaznia a tagállamokat arra, hogy képviseljék a közgyűlés 31. ülésén az Unió álláspontját, és a közgyűlés 31. ülése által elfogadandó módosításokat és határozatot magukra nézve kötelezőnek ismerjék el, amennyiben az említett módosítások és az említett határozat az Unió kizárólagos hatáskörébe tartoznak,
                  
               ELFOGADTA EZT A HATÁROZATOT:
         
            1. cikk
            A Nemzetközi Tengerészeti Szervezet (IMO) közgyűlésének 31. ülésén az Unió által képviselendő álláspont az, hogy egyetért a következőkkel:
            
                        a)
                     
                     
                        az életmentő eszközökön alkalmazott fényvisszaverő anyagok használatáról és felszereléséről szóló A.658(16). sz. határozat azon módosításainak elfogadása, amelyek az MSC 101/24/Add.1. sz. IMO-dokumentum 27. mellékletében szerepelnek, vagy pedig az A 31/10/4. sz. IMO-dokumentumban javasolt módosítások elfogadása; valamint
                     
                  
                        b)
                     
                     
                        a szemlézés és hitelesítés harmonizált rendszere (HSSC) szerinti szemlézési iránymutatásokról szóló határozat elfogadása, valamint az A.1120(30) sz. határozat visszavonása, az III 6/15/Add.1. sz. IMO-dokumentum 11. mellékletének megfelelően.
                     
                  
         
            2. cikk
            
               (1)   Az Unió által képviselendő, az 1. cikkben foglalt álláspontot az IMO-tagsággal rendelkező tagállamok az Unió érdekében együttesen eljárva képviselik.
            
            
               (2)   Az 1. cikkben említett álláspontot érintő kisebb változtatások a Tanács további határozata nélkül is elfogadhatók.
            
         
         
            3. cikk
            A Tanács felhatalmazza a tagállamokat, hogy az 1. cikk a) pontjában említett módosításokat és az 1. cikk b) pontjában említett határozatot – az Unió érdekét szem előtt tartva – magukra nézve kötelezőnek ismerjék el, amennyiben az említett módosítások és az említett határozat az Unió kizárólagos hatáskörébe tartoznak.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2019. november 28-án.
            
               
                  a Tanács részéről
               
               
                  az elnök
               
               T. HARAKKA
            
         
         
            (1)  Az Európai Parlament és a Tanács 2014/90/EU irányelve (2014. július 23.) a tengerészeti felszerelésekről és a 96/98/EK tanácsi irányelv hatályon kívül helyezéséről (HL L 257., 2014.8.28., 146. o.).
         
            (2)  A Bizottság (EU) 2019/1397 végrehajtási rendelete (2019. augusztus 6.) a tengerészeti felszerelésekre vonatkozó tervezési, gyártási és teljesítménykövetelményekről és vizsgálati előírásokról, valamint az (EU) 2018/773 bizottsági végrehajtási rendelet hatályon kívül helyezéséről (HL L 237., 2019.9.13., 1. o.).
         
            (3)  Az Európai Parlament és a Tanács 391/2009/EK rendelete (2009. április 23.) a hajófelügyeleti és hajóvizsgáló szervezetek közös szabályairól és szabványairól (HL L 131., 2009.5.28., 11. o.).